CPF ส่งอาหารเสริมทัพแพทย์ “รพ.สมเด็จพระนางเจ้าสิริกิติ์ฯ” สู้ภัยโควิด-19
"ซีพีเอฟ” ส่งอาหารเสริมทัพแพทย์ “รพ.สมเด็จพระนางเจ้าสิริกิติ์ กรมแพทย์ทหารเรือ” สู้ภัยโควิด-19
"ซีพีเอฟ” ส่งอาหารเสริมทัพแพทย์ “รพ.สมเด็จพระนางเจ้าสิริกิติ์ กรมแพทย์ทหารเรือ” สู้ภัยโควิด-19
6 ก.ย. 2564

จากสถานการณ์การแพร่ระบาดของไวรัสโควิด-19 ที่ยังมียอดผู้ติดเชื้อและผู้เสียชีวิตเพิ่มสูงขึ้นอย่างต่อเนื่อง ทำให้บุคลากรทางการแพทย์ต้องปฏิบัติภารกิจอย่างหนัก นอกจากการเตรียมความพร้อมระบบสาธารณสุขเพื่อรองรับผู้ป่วยและผู้ติดเชื้อโควิดแล้ว “อาหารปลอดภัย” เป็นกองหนุนสำคัญให้เหล่านักรบเสื้อกาวน์ดูแลรักษาผู้ป่วยได้อย่างเต็มกำลัง บริษัท เจริญโภคภัณฑ์อาหาร จำกัด (มหาชน) หรือ CPF เป็นอีกหนึ่งองค์กรเอกชนที่สนับสนุนการดำเนินงานโรงพยาบาลสนามและโรงพยาบาลทั่วประเทศ ภายใต้โครงการ “CPF ส่งอาหารจากใจ ร่วมต้านภัยโควิด-19”
ล่าสุด โรงพยาบาลสมเด็จพระนางเจ้าสิริกิติ์ กรมแพทย์ทหารเรือ ต.พลูตาหลวง อ.สัตหีบ จ.ชลบุรี รับมอบอาหารสำเร็จรูปพร้อมประทานหลากหลายเมนู จาก ซีพีเอฟ ในโครงการ “CPF ส่งอาหารจากใจ ร่วมต้านภัยโควิด-19” ตามนโยบายเครือซีพี เพื่อแทนคำขอบคุณบุคลากรทางการแพทย์และลดภาระการจัดเตรียมอาหารในแต่ละวัน เพื่อมีแรงกายแรงใจที่เข้มแข็งในการรักษาผู้ป่วยได้อย่างเต็มที่ โดยมี พลเรือตรี ชลธร สุวรรณกิตติ ผู้อำนวยการโรงพยาบาลสมเด็จพระนางเจ้าสิริกิติ์ กรมแพทย์ทหารเรือ รับมอบจาก นายณัฐฆัฏ แสนสุข ผู้ช่วยกรรมการผู้จัดการ ซีพีเอฟ ผู้แทนบริษัทฯ
โดยพลเรือตรี ชลธร สุวรรณกิตติ ผู้อำนวยการโรงพยาบาลสมเด็จพระนางเจ้าสิริกิติ์ กรมแพทย์ทหารเรือ กล่าวว่า ขอขอบคุณ ซีพีเอฟ ที่มอบอาหารปลอดภัยหลากหลายเมนูทั้งข้าวกะเพราไก่ ข้าวต้มทรงเครื่อง สปาเก็ตตี้พอร์คบอลซอสมะเขือเทศ ราเมนโฮลวีตผัดขี้เมาอกไก่ เกี๊ยวกุ้งสับ และบะหมี่เกี๊ยวกุงสับ ให้บุคลากรของโรงพยาบาลได้มีอาหารปลอดภัยบริโภคอย่างเพียงพอและยังสร้างสีสันเป็นอย่างดี นับเป็นการเติมพลังกายและกำลังใจให้ทุกคนต่อสู้กับสถานการณ์อันยากลำบากนี้
ขณะที่ นายณัฐฆัฏ แสนสุข ผู้ช่วยกรรมการผู้จัดการ CPF กล่าวว่า บริษัทฯ มีความห่วงใยบุคลากรทางการแพทย์และอาสาสมัครทุกคน ที่ทำงานท่ามกลางความเสี่ยงและเสียสละอย่างมาก เพื่อช่วยกันปกป้องคนไทยให้รอดปลอดภัยจากโรคโควิด-19 บริษัทฯ จึงนำอาหารมาช่วยแบ่งเบาภาระงานและเป็นกำลังใจอย่างเต็มที่ ตามนโยบายประธานอาวุโส ธนินท์ เจียรวนนท์  ที่ให้ทุกธุรกิจในเครือซีพีช่วยเหลือประเทศ
ทั้งนี้ CPF ได้นำความเชี่ยวชาญด้านอาหารแบ่งปันความอิ่มอร่อย และช่วยเหลือสังคมผ่านโครงการ “CPF ส่งอาหารจากใจ ร่วมต้านภัยโควิด-19” ตั้งแต่ปี 2563 จนถึงปัจจุบัน ตามนโยบายของเครือเจริญโภคภัณฑ์ ภายใต้โครงการ “ซีพีร้อยเรียงใจ สู้ภัยโควิด-19” จากวันแรก…ถึงวันนี้ ซีพีเอฟ มอบอาหารพร้อมทาน เพื่อบุคลากรทางการแพทย์และพี่น้องคนไทยแล้วหลายล้านแพ็ค
รวมถึงน้ำดื่มและเครื่องดื่มเพื่อสุขภาพหลายล้านขวด ตลอดจนวัตถุดิบอาหารสดและเครื่องปรุงรส สำหรับนำไปปรุงอาหาร แก่โรงพยาบาลหลัก โรงพยาบาลสนาม กลุ่มเปราะบาง ศูนย์ฉีดวัคซีน จุดตรวจโควิดเชิงรุก ศูนย์พักคอย และหน่วยงานต่างๆ มากกว่า 500 แห่งทั่วประเทศ สะท้อนความมุ่งมั่นของบริษัทฯ ร่วมเคียงข้างคนไทย เป็น ‘ทีมประเทศไทย’ ก้าวผ่านวิกฤตโควิด-19 ไปด้วยกัน